कराची में हिंसा में 50 से ज्यादा लोगों की मौत  
कराची में हिंसा में पीपीपी के पूर्व सांसद सहित 50 से ज्यादा लोगों की मौत हो गई है। इस दौरान एक कंपनी के 13 कर्मचारियों का अपहरण कर लिया गया।
पाकिस्तान के बंदरगाह शहर कराची में जारी हिंसा में सत्तारूढ़ पीपीपी के पूर्व सांसद सहित 50 से ज्यादा लोगों की मौत हो गई है। इस दौरान एक निजी कंपनी के 13 कर्मचारियों का अपहरण भी कर लिया गया। मरने वालों में पाकिस्तान पीपुल्स पार्टी (पीपीपी) के पूर्व सांसद वजा करीम दाद भी शामिल हैं, जिन्हें ल्यारी के एक रेस्त्रां में गोली मार दी गई।  63 वर्षीय दाद अपने दोस्तों के साथ इस रेस्त्रां में इफ्तार कर रहे थे कि तभी अज्ञात बंदूकधारियों ने गोलीबारी कर दाद सहित चार की हत्या कर दी और तीन अन्य को घायल कर दिया। पुलिस का कहना है कि गुरुवार सुबह से अभी तक शहर में करीब 52 लोगों की मौत हो चुकी है।  कुछ अज्ञात बंदूकधारियों के एक गिरोह ने निजी कंपनी के 13 कर्मचारियों का भी अपहरण कर लिया, लेकिन बाद में इन्हें छोड़ दिया। 'जियो न्यूज' ने खबर दी है कि हिंसा के ताजा दौर में 52 लोगों की मौत हुई है, जिनमें से 26 की जान गुरुवार रात गोलीबारी और हिंसक घटनाओं में गई है।